

**Влада Републике Србије**

**Министарство за рад, запошљавање, борачка и социјална питања**

**СЕКТОР ЗА БОРАЧКО-ИНВАЛИДСКУ ЗАШТИТУ**

**бр.** 000637160 2025 13400 003 001 307 001 02 002

**ЈАВНИ ПОЗИВ**

**ЗА ПОДНОШЕЊЕ ПРЕДЛОГА ПРОЈЕКАТА**

**ИЗ ОБЛАСТИ БОРАЧКО-ИНВАЛИДСКЕ ЗАШТИТЕ**

**ПРЕДМЕТ ОГЛАШАВАЊА**

Министарство за рад, запошљавање, борачка и социјална питања, Сектор за борачко-инвалидску заштиту, на основу члана 38. став 2. Закона о удружењима („Службени гласник РС”, бр. 51/09, 99/11-др. закон и 44/18-др. закон), члана 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС”, број 16/18), Одлуке о расписивању Јавног позива за подношење предлога пројеката из области борачко-инвалидске заштите број: 000637160 2025 13400 003 001 307 001 од 25.02.2025. године, упућује Јавни позив заинтересованим удружењима грађана, основаним искључиво ради побољшања статуса и положаја бораца, војних инвалида, цивилних инвалида рата, породица палих бораца и породица цивилних жртава рата, као и неговање традиција ослободилачких ратова Србије, да поднесу предлоге пројеката који ће бити финансирани из буџета Републике Србије.

Приоритет у овом позиву јесте финансирање/ суфинансирање пројеката Удружења, ради:

1. Јачања улоге удружења бораца, војних инвалида, цивилних инвалида рата, породица палих бораца и породица цивилних жртава рата
2. Унапређења учешћа бораца војних инвалида, цивилних инвалида рата, породица палих бораца и породица цивилних жртава рата у животу шире друштвене заједнице,
3. Промоције неговања традиција ослободилачких ратова Србије.

**ПОДНОСИОЦИ ПРЕДЛОГА ПРОЈЕКАТА МОГУ БИТИ:**

* регистрована удружења грађана, са седиштем на територији Републике Србије;
* удружења грађана основана ради побољшања положаја бораца, војних инвалида, цивилних инвалида рата, породица палих бораца и породица цивилних жртава рата и ради унапређења области неговања традиција ослободилачких ратова Србије;
* удружења која су директно одговорна за припрему и реализацију пројекта;
* удружења која су обезбедила материјалне и људске ресурсе за спровођење пројекта;
* удружења која воде уредно финансијско пословање;
* удружења која су оправдала средства добијена на претходним конкурсима
* удружења која нису обухваћена програмом финансирања пројеката од стране Министарства одбране и Министарства унутрашњих послова

**ФОРМА И ПОТРЕБНА ДОКУМЕНТАЦИЈА ЗА ПРИЈАВУ ПРОЈЕКАТА**

Предлог пројекта доставља се у електронском и штампаном облику, на српском језику, писан ћирилицом и на прописаним обрасцима. Предлози пројеката писани латиницом, руком или писаћом машином, као и они који буду достављени без електронске верзије документације на ЦД-у/УСБ или мимо прописаних образаца, неће се узети у разматрање. Удружење грађана има право да аплицира са једним предлогом пројекта, у висини до 1.000.000,00 динара, који ће реализовати у максималном трајању до 6 месеци. Предлози пројеката који су били финансијски подржани од стране овог министарства, неће бити узети у разматрање.

**Обавезна документација:**

* Анекс 1 - Образац за писање предлога пројекта,
* Анекс 2 - Образац буџета пројекта,
* Анекс 3 - Наративни буџет,
* Анекс 4 - Извршни преглед пројекта (сви анекси доступни су на интернет адреси Министарства за рад, запошљавање, борачка и социјална питања, www.minrzs.gov.rs и Порталу е-Управе, www.euprava.gov.rs),
* електронска верзија докумената са горе наведеним анексима која се доставља на адресу: projektiborci@minrzs.gov.rs искључиво у форматима Word, Excel и уз обавезу PDF формата.

**Пожељна документација:**

* Прилог 1 - модел уговора о партнерству, уколико се пројекат реализује у партнерству са удружењем грађана, локалном самоуправом, институцијом (доступан на интернет адреси Министарства за рад, запошљавање, борачка и социјална питања, www.minrzs.gov.rs и Порталу е-Управе, www.euprava.gov.rs),
* фотокопија решења о регистрацији,
* фотокопија извода из статута удружења, у коме је утврђено да се циљеви удружења остварују у области у којој се пројекат реализује, оверена код Јавног бележника, односно код надлежног органа Општине.
* извештај о уредном финансијском пословању у 2024. години (биланс стања и биланс успеха).

Пријаву за учешће на конкурсу по Јавном позиву подноси овлашћено лице удружења грађана и оно је одговорно за све податке из пријаве. Уколико се утврди нетачност података садржаних у пријави, иста ће бити одбачена.

**Удружења грађана, односно корисници средстава који нису испунили уговорне обавезе и поштовали процедуре везане за пројекте финансиране од стране Министарства на конкурсима у претходној години, неће се узети у разматрање.**

**КОРИШЋЕЊЕ ОДОБРЕНИХ СРЕДСТАВА И НАЧИН ИЗВЕШТАВАЊА**

Одобрена средства удружење грађана може користити искључиво за спровођење прихваћеног пројекта. Финансирање пројеката вршиће се у складу са расположивим буџетским средствима. Удружење грађана не може користити одобрена средства за:

* промоцију политичких странака или ставова, нити за обављање делатности у циљу стицања профита;
* покривање дуговања;
* намиривање пристиглих обавеза по основу лизинга и пасивне камате;
* ставки које се већ финансирају из других извора;
* куповину земље и изградња објеката;
* куповину опреме која не служи за спровођење пројектних активности и није у вези са пројектним активностима;
* индивидуално спонзорство за учествовање у радионицама, семинарима, конференцијама или конгресима, стипендије за студирање и обуку запослених у удружењима;
* ретроактивно финасирање пројеката који се тренутно спроводе или чија је реализација окончана,
* редован рад удружења (одржавање скупштина, одбора, комисија, радних тела и прослава поводом годишњица рада удружења и сл.).

Корисници средстава се обавезују да о активностима на реализцији пројекта и догађаја који се тим поводом организују, формалним путем обавесте министарство и упуте позив за представника министарства. Позив доставити електронским путем на адресу: projektiborci@minrzs.gov.rs.

Током реализације одобрених пројеката Министарство ће вршити контролу и процењивање (мониторинг и евалуацију) спровођења прихваћених пројеката и изласком на терен, са правом увида у комплетну документацију. Негативни извештај утицаће на даље финансирање одобрених пројеката. Министарство има право да захтева модификацију пројекта, као и закљученог уговора, а на основу редовних и ванредних извештаја о реализацији пројектних активности, као и у складу са расположивим буџетским средствима.

**РОК И НАЧИН ЗА ПОДНОШЕЊЕ ПРИЈАВА ПРОЈЕКАТА**

Заинтересована удружења грађана дужна су да предлоге пројеката доставе поштом најкасније до **17.03.2025. године**.

Благовременом доставом сматра се препоручена пошиљка предата пошти и електронским путем на адресу: projektiborci@minrzs.gov.rs са горе наведеном обавезном документацијом најкасније до наведеног рока.

Неблаговремене и непотпуне пријаве неће бити узете у разматрање.

Предлог пројекта доставља се у једном одштампаном примерку који мора бити оверен.

Достава одштампаног и овереног примерка врши се у затвореној коверти, са назнаком:

**Министарство за рад, запошљавање, борачка и социјалнa питања**

**Сектор за борачко-инвалидску заштиту**

на адресу: **Немањина 22-26, Београд**

на коверти обавезно треба назначити: пуно име и адресу пошиљаоца, назив пројекта и следећи текст: „**НЕ ОТВАРАТИ ПРЕ ЗАВРШЕТКА КОНКУРСА**”

Електронска достава врши се путем мејла на адресу: projektiborci@minrzs.gov.rs са горе наведеном обавезном документацијом (искључиво у форматима Word, PDF и Excel).

**КРИТЕРИЈУМИ ЗА ОЦЕНУ ПРЕДЛОЖЕНИХ ПРОЈЕКАТА:**

Сваком предлогу пројекта биће додељен одређен број бодова од максималних 100. Предлози пројеката ће се процењивати на основу следеће скале:

|  |  |  |
| --- | --- | --- |
|  | **КРИТЕРИЈУМ** | **БОДОВИ** |
| 1 | усклађеност предлога пројекта са приоритетима конкурса | до 10 |
| 2 | укљученост већег броја припадника циљних група у реализацију пројекта ( предлог се подудара са предлогом удружења у виду смерница за бодовање од стране комисије) | до 15 |
| 3 | учешће партнерских организација | до 10 |
| 4 | јасно састављен, реалан и оправдан буџет у складу са активностима пројекта, прецизно структуиран према врсти трошкова | до 20 |
| 5 | јасно описани проблеми, предуслови реализације пројекта и активности пројекта | до 10 |
| 6 | креативност и иновативност понуђених решења | до 10 |
| 7 | јасно описани и мерљиви резултати пројекта, могућност развијања пројекта и његова одрживост | до 10 |
| 8 | капацитети (технички и људски) подносиоца пројекта за реализацију пројектних активности | до 15 |

Напомена: Комисија ће водити рачуна о равномерној заступљености предлога подносилаца пројеката по категоријама (рви, цир, борци, породица палих бораца и породице цивилних жртава рата), као и о предлозима пројекта који су већег обухвата, односно чије се активности реализују на више локација.

Листа вредновања и рангирања пројеката који се финансирају из опредељених средстава доноси се у року не дужем од 60 дана од дана закључења конкурса и објављује се на интернет страници Министарства за рад, запошљавање, борачка и социјална питања www.minrzs.gov.rs и Порталу е-Управе [www.euprava.gov.rs](http://www.euprava.gov.rs). На Листу вредновања и рангирања учесници конкурса имају право приговора у року од 8 дана од дана њеног објављивања. Одлуку о приговору надлежни орган доноси у року не дужем од 15 дана од дана његовог пријема.

Одлуку којом се одобрава финансирање пројектних активности надлежни орган доноси у року не дужем од 30 дана од дана истека рока за подношење приговора. Одлука се објављује на званичној интернет страници надлежног органа, www.minrzs.gov.rs и Порталу е-Управе www.euprava.gov.rs.

**У складу са Правилилником о изменама и допунама Правилника о плану подрачуна консолидованог рачуна трезора ("Службени гласник РС", бр. 143/22), посебни корисници јавних средстава који не припадају јавном сектору, а којима се врши пренос средстава из буџета дужни су да отворе посебан наменски подрачун код Управе за трезор за сваку појединачну/конкретну намену (програм/пројекат). Након престанка основа због којег је подрачун отворен, потребно је да корисник јавних средстава изврши укидање истог у складу са Правилником о начину утврђивања и евидентирања корисника јавних средстава и о условима и начину за отварање и укидање подрачуна консолидованог рачуна трезора код Управе за трезор („Службени гласник РС“, бр. 99/18 и 40/19).**

**Такође, посебни корисници јавних средстава који не припадају јавном сектору, а којима се врши пренос средстава из буџета дужни су да пре склапања уговора надлежном органу доставе инструменте обезбеђења за случај ненаменског трошења средстава обезбеђених за реализацију програма/пројеката, односно за случај неизвршавања уговорне обавезе**.

Корисници средстава дужни су да пре склапања уговора надлежном органу доставе изјаву да средства за реализацију одобреног пројекта нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.